Belle Starr

**Myra Maybelle ”Belle” Starr** (o.s. **Shirley**, vuosina 1866–1880 **Reed**; 5. helmikuuta 1848 Jasperin piirikunta, Missouri – 3. helmikuuta 1889 lähellä Briartownia, Oklahoma) oli yhdysvaltalainen lainsuojaton ja eräs villin lännen kuuluisista naisrikollisista. Hän vaikutti ensin Texasissa ja sittemmin nykyisen Oklahoman alueella Intiaaniterritoriossa. Starr tunnettiin muun muassa lempinimellä ”rosvokuningatar” (). Hän kuoli selvittämättömän murhan uhrina.

## Elämänvaiheet
Starr oli syntyjään Myra Shirley. Hänen isänsä John Shirley oli maanviljelijä ja äitinsä Elizabeth Pennington ompelija ja sukua kuuluisasta sukuriidasta tunnetuille Hatfieldeille. Perhe asui aluksi lähellä Missourin Carthagea, ja vuodesta 1856 isä John piti kaupungissa majataloa. Shirley kävi siellä tyttökoulua. Hänen isoveljensä Bud liittyi Yhdysvaltain sisällissodan aikana konfederaatiota tukeneisiin sisseihin ja kuoli unionin joukkojen saatua hänet kiinni. Kun Carthage poltettiin sodassa vuonna 1864, perhe muutti Scyeneen Dallasin lähelle Texasiin. Heidän maatilastaan tuli konfederaation veteraanien suosima majoitus- ja kohtaamispaikka. Siellä piilotteli toisinaan myös pahamaineinen rosvokopla, jonka Shirleyn lapsuudenystävä Cole Younger oli muodostanut veljiensä sekä Frank ja Jesse Jamesin kanssa.

Myra Shirley nai vuonna 1866 perhetutun Jim Reedin, ja he asuivat jonkin aikaa Kaliforniassa ennen paluutaan Texasiin. Heille syntyi kaksi lasta, tytär Rosie Lee eli ”Pearl” (s. 1868) ja poika James Edwin eli ”Eddie” (s. 1871). Myös Cole Youngeria on väitetty Pearl-tyttären oikeaksi isäksi. Jim syyllistyi moniin rikoksiin ja liittyi Intiaaniterritoriossa asuneen cherokeen Tom Starrin ”klaaniin”, joka varasteli hevosia ja karjaa sekä salakuljetti viskiä. Vuonna 1873 Jim suoritti kahden apurin kanssa ryöstön, jossa miestä ja tämän vaimoa kidutettiin hirttämällä kunnes he paljastivat rahakätkönsä sijainnin. Myra Reedin väitettiin osallistuneen ryöstöön mieheksi naamioituneena, mutta silminnäkijöiden kuvaukset eivät tue väitettä. Hän palasi vanhempiensa luo saatuaan tarpeekseen aviomiehensä rikoksista ja uskottomuudesta. Jim kuoli vuonna 1874 apulaissheriffin ampumana.

Leskeksi jäänyt Myra Reed piti jonkin aikaa vuokratallia Dallasissa. Vuonna 1880 hän nai Tom Starrin pojan Samuelin ja alkoi käyttää itsestään nimeä Belle Starr. Pariskunta asui Intiaaniterritoriossa Younger’s Bend -nimisellä tilalla Canadianjoen varrella lähellä nykyistä Eufaulaa. Tilasta tuli tunnettu lainsuojattomien turvapaikka, jossa muun muassa Jesse James asui useita kuukausia. Starrin on sanottu avustaneen myös salakuljettajia. Hän sai maineen koko seutua uhanneen vaarallisen rosvokoplan ”aivoina”. Vuonna 1882 Starria ja hänen miestään vastaan nostettiin syyte kahden hevosen varastamisesta, ja maaliskuussa 1883 tuomari Isaac Parker tuomitsi heidät Arkansasin Fort Smithissä vuodeksi vankeuteen. He suorittivat tuomion liittovaltion vankilassa Detroitissa ja vapautuivat hyvän käytöksen vuoksi jo yhdeksän kuukauden kuluttua. Starr oli tämän jälkeen vielä kolmesti syytettynä rikoksesta mutta vältti tuomion. Vuonna 1886 häntä syytettiin useisiin ryöstöihin osallistumisesta mieheksi naamioituneena sekä varastetun hevosen myymisestä.

Starr herätti paljon huomiota, koska naisilla ei ollut tuolloin tapana kantaa pistooleja. Lisäksi hän pukeutui toisinaan näyttävästi mustaan samettimekkoon ja sulkahattuun, toisinaan nahkatakkiin ja mokkasiineihin. Hänet tunnettiin jo Texasissa ”rosvokuningattarena”. 

Samuel kuoli vuonna 1886 vihamiehensä ampumana. Säilyttääkseen omistusoikeuden Intiaaniterritorion mailla sijainneeseen kotitilaansa Starr nai Samuelin creek-heimoon kuuluneen adoptioveljen Jim July Starrin, joka oli häntä 14 vuotta nuorempi, ja lopetti viranomaisia pakoilevien rikollisten suojelun tilalla.

## Murha
Starria ammuttiin kahdesti haulikolla 3. helmikuuta 1889 hänen ollessaan palaamassa kauppamatkalta ratsain kotiin. Hän oli vielä elossa tyttärensä Pearlin saapuessa paikalle mutta kuoli pian ehtimättä nimetä ampujaansa. Tapausta ei saatu selvitettyä, mutta vahvimmat epäillyt olivat Starrin kanssa riitautunut lainsuojaton Edgar Watson sekä hänen oma poikansa Eddie, jotka olivat olleet lähettyvillä hieman aiemmin. Watson myös asui murhapaikan lähellä. Hänet pidätettiin murhasta epäiltynä mutta vapautettiin syytteistä vahvojen todisteiden puuttuessa. Ampujaksi on väitetty myös Starrin aviomiestä, tytärtä tai entistä rakastajaa. Leski Jim July Starr kuoli apulaissheriffin ampumana vain muutamaa viikkoa myöhemmin. Watson kuoli myöhemmin ammuskelussa Floridassa.

## Jälkimaine
Starrin maine alkoi kasvaa, kun Richard Kyle Fox julkaisi pian hänen kuolemansa jälkeen vuonna 1889 hänen elämäkertansa *Belle Starr, the Bandit Queen, or The Female Jesse James*, jossa Starrin esitettiin ryhtyneen rikolliseksi kostaakseen veljensä kuoleman ”jenkeille”. Starrin elämänvaiheista ja mahdollisista rikoksista on kerrottu paljon tarinoita, josta osa lienee sepitettä. Ensimmäisen aviomiehensä kuoleman jälkeen hänen on väitetty syyllistyneen 1870-luvun puolivälissä Texasissa muun muassa kaupan tuhopolttoon ja pankkiryöstöön, mutta näistä tapauksista ei ole löytynyt mainintoja mistään aikalaislähteistä. Lisäksi hänen on väitetty olleen vuonna 1880 muutaman viikon ajan naimisissa Cole Youngerin sedän Bruce Youngerin kanssa ennen Samuel Starrin kanssa solmittua avioliittoa.

Elokuvassa *[[Rosvojen kuningatar]]* (1941) Starria näyttelee Gene Tierney ja televisioelokuvassa *Belle Starr* (1980) Elizabeth Montgomery. Starrista kertoo myös elokuva *[[Montanan salaperäinen nainen]]* (1952), jossa häntä näyttelee Jane Russell. Jamesien ja Youngerien koplasta kertovassa elokuvassa *[[Lainsuojattomat]]* (1980) Starrin roolissa nähdään Pamela Reed. Hänestä kertoo myös Morrisin *[[Lucky Luke]]* -sarjakuva-albumi *Belle Starr* (1995). Videopelissä *[[Brawl Stars]]* on hänen mukaansa nimetty pelihahmo.

## Lähteet

## Aiheesta muualla